Af og til kommer der nogle lidt særlige boliger til salg. Sådan en er lige kommet på markedet i Nordjylland. I Nørresundby er en gammel søndagsskole fra 1911 på hele 240 kvadratmeter netop sat til salg til den nette sum af 4.495.000 kroner. Skolen har gennemgået en større renovering, men den har stadig mange mange gamle detaljer. Det er altså ikke som hvilken som helst anden villa. - Det er en anderledes opgave. Både fordi boligen er så stor, som den er, og fordi den har en særlig karakter; den er volumiøs og imponerende - men det er jo en anderledes måde at bo på, siger ejendomsmægler Jeppe Egelund Straarup fra Home og fortsætter: - Det kræver en kunde, der kan se formålet med alt den plads. Se billeder herunder: Ejet af tidligere elev Den nuværende ejer købte i sin tid boligen, fordi han i en ganske kort periode selv havde været elev i søndagsskolen. Skolen, der blev opført af Frelsens Hær i sin tid, er blevet omformet i 1990'erne. Boligen rummer foruden en forsamlingssal fem soveværelser, to badeværelser og to køkkener. Der er desuden en kælder med egen indgang, som fremstår som en lejlighed med eget køkken og bad. Om den gamle skole vil være på markedet i lang tid, kan ifølge mægleren selv gå begge veje: - Salget kan både gå super stærkt, men det kan også tage noget tid.

Opsummering:
En gammel søndagsskole på Gravergade i Nørresundby med forsamlingssal og fem soveværelser er sat til salg.